༈ （སྨན་བཙུན་བཀྲ་ཤིས་ཚེ་རིང་མའི་མཆོད་ཕྲིན་དམ་ལྡན་རེ་སྐོང་ཞེས་བྱ་བ།）
༈ ཨོཾ་སྭ་སྟི། （མཐུན་རྫས་མཆོད་གཏོར་བཤམ་པ་）རཾ་ཡཾ་ཁཾ་（གིས་བསང་།） ཨོཾ་ཨཱཿཧཱུྃ་（གིས་བྱིན་བརླབས་ཏེ།） ཀྱེ། འབོད་དོ་བཀྲ་ཤིས་ཚེའི་དབང་ཕྱུག །བསྐུལ་ལོ་སྨན་བཙུན་མཆེད་སྡེ་ལྔ། །རྣལ་འབྱོར་གདུང་བས་སྤྱན་འདྲེན་ན། །མཐོན་མཐིང་གངས་ཀྱི་རི་བོ་ནི། །སྤྲིན་དཀར་བརྩེགས་པའི་ལྡིང་ཁང་སོགས། །རང་བཞིན་དགྱེས་པར་བསྟི་བ་ཡི། །ངོ་མཚར་འཕྲུལ་གྱི་གྲོང་ཁྱེར་ནས། །བརྩེ་ཞིང་གདུང་བས་རབ་དགོངས་ཏེ།། སྤྲུལ་འཁོར་སྨན་ཕྲན་འབུམ་དང་བཅས། །མ་ཐོགས་མྱུར་དུ་ད་ཚུར་གཤེགས། །བཛྲ་སམ་ཡ་ཛཿ ཀྱེ། སྨན་གཅིག་དགྱེས་པས་བྱོན་ལགས་སམ། །མཛའ་བས་དགོངས་ཤིག་གཡར་དམ་ཅན༑༑རིག་འཛིན་བདག་གི་གྲོགས་ཉིད་དུ། །མཐུན་པའི་གནས་འདིར་བག་ཕོབ་ཅིག ། ས་མ་ཡ་ཏིཥྠནྟུ། ཀྱེ། ཁྱེད་ལ་དགྱེས་པའི་ལོངས་སྤྱོད་ནི། །ཏིང་འཛིན་ནམ་མཁའ་མཛོད་ཀྱི་སྒོ༑༑གཏན་པ་མེད་（29བ）པར་ཕྱེས་པ་ལས། །ཕྱི་མཆོད་ཉེར་སྤྱོད་ཚར་དུ་དངར༑༑ནང་མཆོད་འདོད་ཡོན་སྤྲིན་དུ་གཏིབས། །གསང་མཆོད་གཏོར་ཚོགས་ལྷུན་པོར་སྤུངས༑༑སྨན་ཕུད་བདུད་རྩི་རྒྱ་མཚོར་བསྐྱིལ། །ཆགས་ཆེན་ཁྲག་མཚོ་ལྦུ་ཕྲེང་གཡོ། །གཉིས་སྣང་བསྒྲལ་བའི་བམ་ཆེན་བརྗིད། །བདེ་སྟོང་མཉམ་སྦྱོར་བྱང་སེམས་རྒྱུན། །ཟག་མེད་ཡེ་ཤེས་སིམ་པ་བསྐྱེད། །བཞེད་རྒུའི་དམ་རྫས་མ་ཚང་མེད། །ཟད་མི་ཤེས་པའི་ལོངས་སྤྱོད་འདི༑༑མོས་ཤིང་གདུང་བས་བདག་འབུལ་གྱི། །དགྱེས་ཤིང་བརྩེ་བས་ཁྱེད་བཞེས་ནས། ། ངོམས་ཤིང་ཚིམ་པའི་མདངས་སྟོན་ཅིག །མ་ཧཱ་སརྦ་པཱུ་ཛ་ཧོཿ ཀྱེ། འོད་གསལ་དབྱིངས་ཀྱི་ཡུམ་ཆེན་མོ། །རྣམ་འགྱུར་ཞིང་སྐྱོང་སྨན་མོའི་ཚུལ། །སྒྲུབ་ལ་བདེ་ཆེན་མཆོག་སྟེར་བའི། ། ཌཱ་ཀིའི་དབང་ཕྱུག་ཁྱོད་ལ་བསྟོད། །དཀར་གསལ་ཡིད་འོང་མཚར་སྡུག་ཞལ། །འཇོ་སྒེག་ཉམས་འགྱུར་ཅིར་ཡང་ངོམས། །ལྷ་རྫས་དར་གོས་རིན་ཆེན་རྒྱན། །མཛེས་བརྗིད་ཆ་ལུགས་རྫོགས་ལ་བསྟོད། །ཕྱག་གཡས་རྡོ་རྗེ་མདའ་དར་གྱིས། །སྲིད་ཞིའི་ཚེ་བསོད་ཐོགས་མེད་སྡུད༑༑གཡོན་པས་ཚེ་ཡི་བུམ་བཟང་གིས། །སྒྲུབ་པོར་འཆི་མེད་སྟེར་ལ་བསྟོད། །མི་（30ན）འཇིགས་རྩལ་ལྡན་གདོང་ལྔ་པ། །བཅིབས་ཏེ་སྟོང་ཁམས་ཡུད་ཀྱིས་བསྐོར།། དམ་ཚིག་རྗེས་གཅོད་དམ་ལྡན་སྐྱོང་། །ཕྲིན་ལས་མངའ་བདག་ཁྱོད་ལ་བསྟོད། །རང་རྩལ་མ་འགག་སྒྱུ་མའི་གར། །མཐིང་གི་ཞལ་བཟང་པྲ་ཡི་བདག །མི་གཡོ་ཀློང་བཟང་ཟས་ཀྱི་བདག ༑ཅོད་པན་མགྲིན་བཟང་ནོར་གྱི་བདག །ཏལ་དཀར་འགྲོ་བཟང་ཕྱུགས་ཀྱི་བདག ༑ཡང་སྤྲུལ་སྨན་མོ་འབུམ་ཕྲག་བཅས། །མ་ངེས་རྣམ་འགྱུར་ཅིར་ཡང་སྣང་། །སྲིད་གསུམ་དབང་སྒྱུར་མ་ལ་བསྟོད། །ཁྱོད་བསྟེན་ཁྱོད་བསྒྲུབ་ཁྱོད་མཆོད་ན། །ཡལ་ཡོལ་བཏང་སྙོམས་མ་མཛད་པར། །བརྒྱུད་གསུམ་བླ་མའི་སྤྱན་སྔ་རུ། །ཁས་བླངས་ཐ་ཚིག་ཇི་བཞིན་དུ༑༑སངས་རྒྱས་བསྟན་དང་བསྟན་འཛིན་སྐྱོང་། །དཀོན་མཆོག་གསུམ་གྱི་དབུ་འཕང་བསྟོད༑༑སྣོད་བཅུད་འཇིག་རྟེན་རྒུད་པ་སོལ། །ཕན་བདེའི་ལེགས་ཚོགས་གོང་དུ་སྤོར༑༑ཁྱད་པར་རྣལ་འབྱོར་བདག་ཅག་ལ། །ལུས་དང་གྲིབ་བཞིན་འགྲོགས་ནས་ཀྱང་། །ནད་གདོན་རྐྱེན་ངན་བར་ཆད་སོགས། །མི་མཐུན་ཉེས་པའི་ཚོགས་རྣམས་སོལ། །ཚེ་བསོད་གདུལ་བྱ་སྙན་གྲགས་སོགས། །མཐུན་རྐྱེན་དཔལ་འབྱོར་ཀུན་ནས་སྤེལ། །ཡིད་（30བ）ཅན་ལྷ་འདྲེ་མི་གསུམ་གྱི། །བློ་སེམས་སྣང་བ་དབང་དུ་སྡུས། །མི་སྲུན་བདུད་དགྲ་དམ་སྲིའི་རིགས༑ ༑ལོག་འདྲེན་དཔུང་ཚོགས་ཆམ་ལ་ཕོབ། །བསྟན་དང་འགྲོ་ལ་སྨན་པའི་དོན༑ ༑རྟེན་འབྲེལ་ལེགས་པའི་ཕྱོགས་སུ་སྒྲིགས། །ཁྱད་པར་ཕོ་ཉའི་ལམ་གྱི་གྲོགས༑ ༑མཛད་དེ་དགའ་བཞིའི་ཡེ་ཤེས་ཀྱི། །ཉམས་རྟོགས་ཡོན་ཏན་གོང་སྤེལ་ནས༑ ༑བདེ་ཆེན་ཆོས་སྐུའི་རྒྱལ་སར་སྐྱོལ། །མདོར་ན་རིག་འཛིན་བདག་ཅག་ལ། །སྡོང་གྲོགས་ཕྲིན་ལས་མ་གཡེལ་བར། །འདོད་པའི་དོན་ལ་གཉེར་གཏད་པའི། །ལས་ཀྱི་འབྲས་བུ་འདིར་མཆིས་མཛོད། །（ཅེས་གསོལ་མཐར་མགྲོན་རྟེན་ལ་བསྟིམ་པའམ་མི་དམིགས་པའི་ངང་དུ་མཉམ་པར་བཞག་གོ ། ཞེས་པའང་ཁྲ་རིགས་མཆོག་སྤྲུལ་དཔལ་ལྡན་བློ་གྲོས་སེང་གེས་གསུང་བསྐུལ་གནང་བའི་བཞེད་སྐོང་དུ། རྒྱལ་ཁམས་པ་འཇིགས་བྲལ་ཡེ་ཤེས་རྡོ་རྗེས་བྲིས་ཏེ་ཕུལ་བ་ཛ་ཡནྟུ།། །།）